## Carlos Mazón anuncia la construcció de 314 vivendes noves de protecció pública al Puig, Manises i València

*** El major volum de vivendes el concentra el Puig, amb 264 immobles, mentres que a Manises i València se’n construiran al voltant de 25 en cada municipi, i es reservarà el 40 % de cada promoció a menors de 35 anys
* El president de la Generalitat destaca l’esforç del Consell per al desenrotllament de vivendes assequibles i recorda que “en 2024 s’han licitat més de 1.850 vivendes protegides i en 2025 se n’executaran més de 2.000”
* El cap del Consell subratlla l’aposta de la Generalitat en matèria de vivenda “amb una política integral i transversal amb mesures legislatives, fiscals i administratives per a facilitar l’accés a una casa als qui més ho necessiten”**

**València.**

El president de la Generalitat, Carlos Mazón, ha anunciat la construcció de més de 300 vivendes de protecció pública en els municipis del Puig de Santa Maria, Manises i València, en sis parcel·les de propietat autonòmica “per a facilitar l’accés a una casa als qui més ho necessiten i de manera assequible”.

Carlos Mazón ha explicat que estos projectes podran ser una realitat després de l’acord del Consell de Direcció de l’Entitat Valenciana de Vivenda i Sòl (EVHA), celebrat esta setmana, en el qual s’ha aprovat l’alienació per concurs de règim de permuta de sis parcel·les al Puig de Santa Maria, Manises i València, i ha avançat que el pròxim Ple del Consell ratificarà l’acord.

El cap del Consell ha detallat que el major volum d’estes vivendes el concentra el Puig, amb uns 264 immobles, mentres que a Manises i València es construiran al voltant de 25 en cada municipi, i es reservarà el 40 % de cada promoció a menors de 35 anys.

Amb això, estes parcel·les passaran a formar part del Pla Viu impulsat per la Generalitat l’objectiu del qual, ha recordat el cap del Consell “és incrementar l’oferta de vivenda protegida a través de la col·laboració publicoprivada, mobilitzant sòl públic perquè promotors privats construïsquen vivendes a preu assequible”.

El president ha destacat l’esforç del Consell per incorporar al Pla Viu “el major nombre de parcel·les possible per a construir vivendes protegides” i ha ressaltat la col·laboració dels ajuntaments en este programa, al qual ja s’han adherit 317 consistoris.

Del total de les sis parcel·les alienades, tres estan situades al Puig de Santa Maria. Concretament es tracta de la parcel·la del carrer Max Aub 2, a on es preveuen unes 80 vivendes; en Max Aub 4, altres 72 vivendes; i uns terrenys entre el carrer Rodríguez de Trujillo y Monterde i carrer Alberada 2 i 3, que acolliran altres 112 immobles.

Pel que respecta a les parcel·les de Manises, que sumaran un total de 25 immobles, estan situades en el carrer Riu Xúquer, 6, amb unes 17 vivendes, i en el carrer Domeño 8, amb altres 8.

A més, Mazón ha indicat que la ciutat de València disposarà d’altres 25 vivendes protegides en els terrenys del carrer UE A4.2 Caserna d’Enginyers, 3 i ha ressaltat que “mentres el Govern menysté els valencians també en construcció de vivenda, el Consell continua amb tots els mitjans per a continuar donant oportunitats als ciutadans”, en al·lusió a la ruptura unilateral per part de l’executiu central del marc de col·laboració entre Govern, Generalitat i Ajuntament de València per a la promoció de vivenda.

**Permuta a canvi d’obra futura: ampliació del parc públic**

Una de les fórmules incloses en el Pla Viu per a augmentar la vivenda protegida és el règim de permuta a canvi d’obra futura, com és el cas de les parcel·les del Puig, Manises i València. En estes, les empreses que resulten adjudicatàries en els diferents procediments de licitació entregaran a la Generalitat, en concepte de permuta, un nombre determinat d’unitats de vivenda, que s’establirà en els plecs de licitació per a incorporar-les al parc públic de vivenda assequible.

Carlos Mazón ha reiterat el compromís del Consell en la “legislatura de la vivenda” i ha recordat que en 2024 la Generalitat ha licitat més de 1.850 vivendes protegides, de les quals, 1.675 corresponen a parcel·les de 12 municipis de la Comunitat a través de permuta a canvi d’obra, i en 2025 s’executaran més de 2.000, al mateix temps que ha advocat per “una política integral i transversal amb mesures legislatives, fiscals i administratives per a facilitar l’accés a una casa als qui més ho necessiten”.

Es tracta, segons ha assenyalat, “d’immobles amb preus assequibles que es dirigiran a sectors de la població amb greus dificultats d’accés, com són els jóvens o famílies vulnerables”.

El president del Consell ha remarcat que part d’estes 300 vivendes al Puig, Manises i València podran començar prompte les obres. Així mateix, dins del Pla Viu ja està en marxa la construcció de 50 vivendes per a lloguer assequible del Campello i altres 34 vivendes per a lloguer en el barri alacantí de Rabasa.

“En uns mesos es produirà la posada en marxa de la construcció de centenars de vivendes en diversos municipis de la Comunitat”, ha declarat Mazón. “Unes vivendes molt necessàries que demostren que el Pla Viu és un projecte real i no una declaració d’intencions, que permetrà a milers de persones accedir a una casa”.

Fecha: 19/07/2025